*Melléklet a 11/2020. (V. 26.) sz. Polgármesteri határozathoz*

**ÁTFOGÓ ÉRTÉKELÉS KISKŐRÖS VÁROS ÖNKORMÁNYZATA**

**2019. ÉVI**

**GYERMEKJÓLÉTI ÉS GYERMEKVÉDELMI FELADATAINAK ELLÁTÁSÁRÓL**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, – a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet 10. számú mellékletében meghatározott tartalmi követelményeknek megfelelően - amelyet a Képviselő-testület megtárgyal. Az értékelést - települési önkormányzat esetén a Képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

**1. A település demográfiai mutatói**

A település állandó lakosainak száma 2020. január 1-jén 14.106 fő.

A népesség korcsoporti megoszlása a következő:

|  |  |  |  |
| --- | --- | --- | --- |
| **Korcsoport** | **Férfi** | **Nő** | **Együtt** |
| 0-3 éves | 259 | 243 | 502 |
| 4-7 éves | 273 | 284 | 557 |
| 8-14 éves | 498 | 424 | 922 |
| 15-18 éves | 251 | 261 | 512 |
| 19-62 éves | 4082 | 4068 | 8150 |
| 63-100 éves | 1329 | 2134 | 3463 |
| **Összesen:** | 6692 | 7414 | 14106 |
|  |  |  | |
|  | | |

A 0-18 év közötti korosztály létszáma 2493 fő. Ez a város állandó lakosainak 17,67 %-a.

A nők aránya az összlakosságon belül 52,55 %. 2019. évben 116 gyermek született, 16 gyermekkel kevesebb, mint az előző évben. 2018. évhez képest 96 fővel csökkent az állandó népesség száma.

**2. Az önkormányzat által nyújtott pénzbeli, természetbeni ellátások biztosítása**

A **rendszeres gyermekvédelmi kedvezményre** való jogosultság megállapításának célja a Gyvt. 19. § (1) bekezdése alapján annak igazolása, hogy a gyermek szociális helyzete alapján jogosult az ingyenes vagy kedvezményes gyermekétkeztetésnek, valamint szünidei gyermekétkeztetésnek, természetbeni támogatásnak és egyéb kedvezmények igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

2019. évben 197 gyermek részesült rendszeres gyermekvédelmi kedvezményben. Közülük 43 fő volt 6 éven aluli,  110 fő a 6-13 éves korosztályból, 37 fő 14-17 év közötti és 7 fő volt nagykorú. Összesen 88 család részesült a kedvezményben, ebből 27 szülő egyedülállóként vált jogosulttá az ellátásra.

A rendszeres gyermekvédelmi kedvezményben részesülők támogatására 2.826 E Ft-ot biztosított az állami költségvetés. Ezt a támogatást pénzbeli támogatásként nyújtja az önkormányzat a rendszeres gyermekvédelmi kedvezményben részesülőknek.

Az önkormányzat az időszakosan létfenntartási gondokkal küzdő gyermeket gondozó családok iskolás korú gyermekei részére a **rendkívüli települési támogatás** keretén belül a gyermek **iskolakezdéséhez** **támogatást** nyújtott, gyermekenként átlagosan 5000,- forint összegben, 56 gyermek részére.

**Egyéb, a Gyvt.-ben nem szabályozott pénzbeli és természetbeni ellátások**

A hátrányos helyzetű, szociálisan rászoruló felsőoktatási hallgatók és a felsőoktatási intézménybe jelentkezni kívánó fiatalok számára az önkormányzat a Bursa Hungarica Felsőoktatási Önkormányzati Ösztöndíjpályázaton keresztül nyújt rendszeres anyagi segítséget.

2019. évben 11 fő szociálisan rászoruló felsőoktatási hallgató tanulmányait támogatta Kiskőrös Város Önkormányzata (a továbbiakban: Önkormányzat). Erre a célra az Önkormányzat a 2019. évi költségvetésében 550.000,-Ft előirányzatot biztosított.

**A gyermekétkeztetés megoldásának módjai**

A városban a Kiskőrösi Óvodákban, a Kiskőrösi Bem József Általános Iskolában, a Kiskunhalasi Szakképzési Centrum Wattay Szakképző Iskolája és Kollégiumában, a Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola, Készségfejlesztő Speciális Szakiskolában (EGYMI), valamint a Kiskőrösi Petőfi Sándor Evangélikus Óvoda, Általános Iskola, Gimnázium és Kertészeti Szakközépiskolában az alábbiak szerint vették igénybe a gyerekek / tanulók az étkeztetési lehetőséget (menza, napközi).

|  |  |  |  |
| --- | --- | --- | --- |
| **Gyermekétkeztetés** | | | |
| tagintézmény neve | igénybevevők száma (havi átlagos adat) | ebből kedvezmény mértéke | |
| 50 % | 100 % |
| Kiskőrösi Óvodák | 366 | - | 348 |
| Kiskőrösi Evangélikus Iskola Harangvirág Óvodája | 123 | - | 96 |
| Kiskőrösi Bem József Általános Iskola | 343 | 81 | 84 |
| Kiskőrösi Evangélikus Iskola Petőfi S. Ált. Iskolája | 425 | 112 | 32 |
| Kiskőrösi Evangélikus Iskola Petőfi Sándor Gimnáziuma és Kertészeti Szakközépiskolája | 128 | 43 | 0 |
| Kiskunhalasi Szakképző Centrum Wattay Szakképző Iskolája és Kollégiuma | 46 | 23 | 0 |
| Kiskőrösi EGYMI | 113 | 58 | 55 |
|  | | |  |

A szünidei gyermekétkeztetés keretében a szülő, törvényes képviselő kérelmére 7 kiskorúnak biztosította az Önkormányzat a TS Gastro tálalókonyhájában a déli meleg főétkezést. A tavaszi szünetben 3, a nyári szünetben 4 hátrányos helyzetű és halmozottan hátrányos helyzetű gyermek étkezhetett ingyenesen. Az őszi és a téli szünetben nem igényelték a szünidei gyermekétkeztetést.

**3. Az önkormányzat által biztosított személyes gondoskodást nyújtó ellátások**

Az Önkormányzat a Gyvt.-ben előírt személyes gondoskodást nyújtó ellátások közül

1. gyermekjóléti szolgáltatást
2. család-és gyermekjóléti szolgálat és

ab) család- és gyermekjóléti központ keretében,

1. gyermekek napközbeni ellátását bölcsőde keretében,

biztosított.

A Képviselő-testület a 125/2015. számú Képviselő-testületi határozata alapján a Sorsfordító Szolgáltató Központ látja le a család-és gyermekjóléti szolgálat feladatait Kiskőrös Város Önkormányzatával kötött ellátási szerződés szerint.

A család-és gyermekjóléti központ és a bölcsőde feladatait az Önkormányzat fenntartásában működő Egészségügyi, Gyermekjóléti és Szociális Intézmény biztosítja.

**Család- és Gyermekjóléti Szolgálat**

A Család-és Gyermekjóléti Szolgálatot (a továbbiakban: Szolgálat) a Sorsfordító Szolgáltató Központ fenntartásában lévő Sorsok Háza Szociális Intézmény működteti.

Kiskőrös lakosságszáma alapján a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésükfeltételeiről szóló 15/1998. (IV. 30.) NM rendelet szerint 3 és fél fő látja el a családgondozói feladatokat.

A fenntartó 1 fő munkatársnak biztosította a szociális munkás képzést. Munkatársaknak külső mentálhigiénés szakember biztosításával segítik a mindennapi munka során felmerülő szakmai érzések kezelését. A Szolgálat a Kiskőrös, Rákóczi Ferenc utca 14. szám alatti épületben működik. Itt rendelkezésükre áll udvar, nyitott garázs, ügyfélváró, interjúszoba, egy kb. 40 fő befogadására alkalmas közösségi tér, iroda, vizesblokk – külön mozgáskorlátozottak részére is -, valamint teakonyha. A munkatársak rendelkezésére áll 2 kerékpár és egy szolgálati autó melyet a városban távolabb lakó és a külterületen, tanyavilágban élő családok látogatására használnak. A munkatársak védelme érdekében a szolgálatnál található egy „pánikhívó” arra az esetre, ha veszélyben érzik magukat az ügyféllel végzett segítői munka során. A „hívó” megnyomását követően 3-5 perc alatt a helyszínre érkezik a biztonsági szolgálat. Munkatársaknak külső mentálhigiénés szakember biztosításával is segítik a mindennapi munka során felmerülő szakmai érzések kezelését. Továbbá az ott dolgozók rendszeresen vesznek részt tréningeken, team szupervízión.

Egy fő pszichológus munkatárs a „segítők segítője”-ként tevékenykedik annak érdekében, hogy a kiégést a segítő munka során és a mentális terhelést csökkentsék.

A Szolgálat munkája kiterjed Kiskőrös város közigazgatási területén élő minden családra és gyermekre. Az ellátottak köre a szociálisan hátrányos helyzetűek, nagycsaládosok, gyermeküket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, érdekérvényesítésben gyenge egyének, családok, a veszélyeztetett gyermekek, családok, devianciákkal élő szülők, gyermekek.

A családsegítés kapcsán kiemelt célcsoportok a felnőtt lakosság körében: Tartós munkanélküliek, fiatal munkanélküliek. Adósságterhekkel és lakhatási problémákkal küzdők, és diszfunkcionálisan működő családok. A gyermekjóléti kapcsán kiemelt célcsoportok a lakosság körében: A szolgáltatás ellátotti köre a településeken élő szociális, mentális vagy gyermeknevelési problémával küzdő, illetve krízishelyzete miatt segítséget igénylő, veszélyeztetett gyermekek, családok, várandós anyák.

A családsegítés és gyermekjóléti szolgáltatás gyermekjóléti feladatait tájékoztatás nyújtásával, szociális segítőmunkával, valamint más személy, illetve szervezet által nyújtott szolgáltatások, ellátások közvetítésével látja el a Szolgálat.

A feladatok megvalósulását felvilágosítások, információnyújtás, kérelmek, beadványok kitöltésének segítése, adományok közvetítése, intézményi támogató levelek megküldése mellett a komplex családgondozás, a családlátogatások, tanácsadás, a családkonzultációs lehetőségek, segítő beszélgetések, csoportok szervezése, vagy a kliens csoportba való eljuttatása szolgálja. A Szolgálat munkatársai egy eset összes körülményeinek feltárása után mérlegelik, hogy a kialakult veszélyeztetettség megszüntethető-e az önként igénybe vehető alapellátásokkal, vagy gyermekvédelmi gondoskodás körébe tartozó, illetve egyéb hatósági intézkedés kezdeményezését szükséges-e megtenni. Amennyiben szükséges ilyen irányú intézkedés, a Szolgálat megkeresi a Család- és Gyermekjóléti Központot.

2019-ben a Szolgálat 29 esetben kötött együttműködési megállapodást ügyfelekkel és ennek értelmében gondozta őket rendszeres, komplex családgondozásban. 2019-ben 55 család volt gondozásban. 23 esetben került megszűntetésre együttműködési megállapodás közös megegyezéssel – ez esetekben a családgondozás sikeres volt, a gyermeket, családot veszélyeztető tényezők megszűntek vagy a család más településre költözött így illetékesség miatt az ügy az adott település Család- és Gyermekjóléti Szolgálatához lett közvetítve. 2019. évben nem történt egyoldalú megállapodás-megszűntetés a Szolgálat részéről az ügyfél együttműködésének hiányában.

2019-ben a Szolgálat 1 alkalommal tett javaslatot ideiglenes elhelyezés kezdeményezésére szülői elhanyagolás miatt. A javaslattétel után a Gyámhivatal intézkedett, a gyermeket nevelőszülőnél helyezték el.

**A családgondozásról, a rendszerbe kerülés folyamatáról**

A családok, ügyfelek gondozása, segítése kétféleképpen történik: egy adott családot a Szolgálat egyszeri ügyfélként kezel 2-3 találkozás, családlátogatás alkalmával a probléma megoldódik. Amennyiben az adott probléma hosszabb távú, komplexebb gondozást igényel, az ügyféllel együttműködési megállapodást szükséges kötni, ezáltal megtörténik az alapellátásba vétel, rendszeressé válnak a családlátogatások, találkozások.

A törvényi előírás szerint a családgondozónak az általa, alapellátás keretei között gondozott családdal havonta minimum három alkalommal találkozik A gyakorlatban ez meg is valósul ám a család nehézségei, problémái, anyagi, szociális helyzete sok esetben indokolja a havi 6-7 találkozást is mely történhet lakókörnyezetben vagy a Szolgálat épületében.

Egy család vagy személy alapellátásba való bekerülése többféleképpen történhet, de minden esetben önkéntes jelleggel. Kivételt képez az önkéntesség alól, ha a családban nevelkedő gyermek veszélyeztetettsége miatt gyámhatósági intézkedés történik, mely keretében a családot kötelezik a Szolgálattal való együttműködésre.

**A Család- és Gyermekjóléti Szolgálat egyéb feladatai, tevékenységei**

Adományozás

A Szolgálat rendszeresen gyűjt illetve oszt szét adományokat a rászorulók között. A Sorsfordító Szolgáltató Központ a Magyar Élelmiszerbank Egyesülettel kötött együttműködési megállapodás keretében a közös munka révén napi rendszerességgel kerül kiosztásra sok esetben több mázsa pékáru (kenyérfélék, édes-, sós péksütemények) és zöldség, gyümölcs, melyeket a helyi Tesco áruház biztosít. Az élelmiszerosztás a város minden, szükségben levő lakója számára nyitott. A rendszeres élelmiszeradományból számos egyszeri- és együttműködési megállapodással rendelkező ügyfél számára is adományoztak napi rendszerességgel. Családlátogatásaik során személyesen vitték el a tanyavilágban élő ügyfelek részére az adományt. Időről-időre magánfelajánlásokból kisebb-nagyobb mennyiségű ruhaadomány is érkezik a Szolgálathoz, melyhez havonta kétszer (minden második hét péntek) ruhaosztás keretében férnek hozzá a rászorulók. Minden hónapban nagy az érdeklődés a ruhaosztás iránt. Szinte havonta, magán felajánlásokból (egy-két feleslegessé vált bútor, teljes hagyaték stb.) érkezik bútoradomány is, melyek leginkább az együttműködési megállapodással rendelkező ügyfelek között kerülnek kiosztásra, ugyanis a munkatársak a rendszeres családgondozás miatt tisztában vannak az ügyfelek szükségeivel a lakások bútorzatát tekintve.

„Kamasz-panasz” foglalkozások

Kétheti rendszerességgel a Szolgálatnál a „Kamasz-panasz” klub keretében az ügyfelek körében lévő fiatalkorú személyek játékos önismereti foglalkozáson ismerhetik meg a társaikat, s önmagukat. A kis létszámú csoportfoglalkozás alkalmat ad arra, hogy a résztvevők megnyíljanak egymás előtt, beszélgessenek, játékos feladatokkal a közösséghez tartozás érzése erősödjön.

Szülői klub

A Szolgálat havi rendszerességgel, meghívott mentálhigiénés szakember vezetésével klubfoglalkozást tart a szülőknek. Az alkalmak nyitottak bárki számára, akinek kérdése van gyermekneveléssel, szülői szereppel kapcsolatban vagy kapcsolódni szeretne más szülőkhöz, új embereket megismerni. A szülői klub és a kamasz panasz alkalmakon a Szolgálat étkezést is biztosít a résztvevőknek.

Egyedülálló anyák klubja

A 2018 év végén indított foglalkozás 2019. évben is rendszeres volt.. Együttműködési megállapodással rendelkező olyan édesanyákat szólították meg, akik egyedül nevelik a gyermekeiket - házasság felbontása következtében, vagy egyedül vállalták a megszületendő gyermekük nevelését. A résztvevők hasonló problémákkal szembesülnek a mindennapokban. A foglalkozások lehetőséget adnak arra, hogy mentálisan erősítsék, támogassák egymást.

2019-ben több rendezvényt szervezett a Szolgálat, melyben a gyerekek voltak központban:

- A családi nap alkalmával a szabadtéri program keretében a szülőkkel együtt érkező gyerekek arcfestésben, labdajátékokban, akadályversenyen vehettek részt. A szülőkkel mindeközben beszélgetések folytak. A rendezvénynek a Kiskőrösi Óvodák Thököly úti Tagóvodája adott otthont.

- Húsvéthoz közeledve tavaszváró kézműves foglalkozáson vehettek részt a kisgyermekek és szüleik, ahol nagy örömmel készítették el a szobájukat díszítő húsvéti díszeket.

- A nyári szünetben mini indián napközis tábort tartott a Szolgálat a gyermekeknek. Arcfestés, trambulinozás, fejdísz készítés, pólófestés, színezés, rajzolás, stb. voltak a programok és persze nem maradhatott el a pizza evés sem. A gyermekek szüleit is szinte kivétel nélkül sikerült bevonni a kézműves programokba, ők is élvezték a gondtalan időtöltést. A tábor nagy sikerrel zárult, hagyományt szeretnének teremteni belőle.

- November végén a mikulásváró kézműves foglalkozás szintén hasonló sikerrel zajlott le, majd december elején ellátogatott Szolgálathoz a Mikulás, aki a Szolgálat által biztosított mikuláscsomagokat osztotta szét a klientúránkhoz tartozó gyermekeknek. A gyermekek versekkel, dalokkal készültek az ünnepségre. A Mikulást 70-80 vidám gyerek várta lelkesen. Mindenki mikuláscsomaggal tért haza.

- Karácsony közeledtével a Szolgálatnál megrendezésre került egy vidám délután, ahol minden gyerek a Cipősdoboz akciónak köszönhetően ajándékot kaphatott. A Cipősdoboz akcióban a városban működő Hufbau Akker Áruház is gyűjtötte az adományokat, a csomagokat pedig Szolgálatnak továbbították így ezek is gazdára találtak. Az áruház és a Szolgálat kölcsönösen biztosította egymást a jövőre nézve is együttműködéséről.

A Szolgálat által szervezett évközi és állandó (tiniklub) programokra a fenntartó által biztosított kisbusszal segítik a tanyavilágban és Erdőtelken élők be- illetve hazaszállítását.

Rászoruló Személyeket Támogató Operatív Program

A Rászoruló Személyeket Támogató Operatív Programban (RSZTOP) keretében öt alprojekten keresztül segíti a kormány a leginkább rászorulókat. Az RSZTOP keretében a szegénység csökkentése érdekében racionalizált, különösen a gyermekekre összpontosító intézkedések végrehajtására kerül sor. Az RSZTOP alprojektjei a kiírásban szereplő ütemezés szerint, 2019-ben rendszeresen került sor tartós élelmiszer osztására.

A Szociális és Gyermekvédelmi Főigazgatóság Bács-Kiskun Megyei Kirendeltsége a Szolgálattal is megkötötte együttműködési megállapodását az RSZTOP program keretén beül. A Főigazgatóság munkatársai havi rendszerességgel szállítanak ki kb. 20 élelmiszercsomagot. A csomagok kiosztását a Szolgálat egy munkatársa és a Főigazgatóság munkatársai végzik. Az osztás időpontjáról a Szolgálat munkatársai előre értesítik a rászorulókat, hogy a személyre szóló meghívót átvehessék, ugyanis e nélkül és okmányaik nélkül nem tudják átvenni a csomagokat.

**Észlelő- és jelzőrendszer**

A Szolgálat feladata működtetni Kiskőrös városban a veszélyeztetettséget észlelő- és jelző rendszert, melynek részletes feladatait a 15/1998. (IV. 30.) NM rendelet írja le.   
Az észlelő- és jelzőrendszer tagjainak (pl. védőnői szolgálat, háziorvos, házi gyermekorvos, köznevelési intézmények, rendőrség, párfogói felügyelői szolgálat, gyermekjogi képviselő, munkaügyi hatóság, stb.) a rendelet által előírtak szerint kötelessége jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, továbbá hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett veszélyeztető magatartása esetén. Kiskőrösön az észlelő- és jelzőrendszer tagjai aktívak, szoros az együttműködés a tagok és a Szolgálat között.

2019-ben a Család- és Gyermekjóléti Szolgálathoz összesen 68 jelzés érkezett - legtöbb esetben köznevelési intézményektől (igazolatlan mulasztás, magatartási problémák), a rendőrségtől (bűncselekmény, szabálysértés, garázdaság, stb.) és az iskolai-óvodai szociális segítőtől és a Védőnői Szolgálattól.

Jelzések megoszlása jelzőrendszeri tagonként (2019)

A jelzőrendszeri tagok tekintetében 2016 szeptemberétől lehetett megfigyelni az egyre aktívabb részvételt: Iskolai, óvodai hiányzásokról egyre sűrűbben tettek jelzést, kisebb mértékű (5-10-15 óra) hiányzás kapcsán is felkeresték a Szolgálatot. Tapasztalatuk, hogy az időben megtett jelzések kapcsán az egyszeri családlátogatás is hosszú távú eredményeket érhet el, hat az adott családra vagy gyermekre, ugyanis látják, hogy a mulasztás nem következmény nélküli, a gyermekjóléti rendszer munkatársai személyesen keresik fel a családot, írásos nyoma van találkozásnak. A jelzőrendszeri tagok és Szolgálat munkája ezekben ez esetekben prevenciós jelleggel is bír, megelőzve a komolyabb mértékű hiányzásokat, magatartási problémákat. Egy-egy kirívó példa ellenére ez a tendencia 2019-ben is folytatódott.

Az 15/1998. (IV. 30.) NM rendelet előírása szerint a Szolgálatnak évente 6 alkalommal jelzőrendszeri tanácskozást, és minden év február 28-ig éves szakmai tanácskozást kell tartania, ahol az előző év tapasztalatai kerülnek megvitatásra és a jövőbeni tervek felvázolása is megtörténik.

A 2019 évben megtartott jelzőrendszeri tanácskozások:

**03.12.** - A megbeszélést felvezette Szomor Máté családgondozó, megköszönte, hogy a jelzőrendszeri tagok megküldték írásos beszámolóikat. Összegezte a beszámolók tapasztalatait:

* A jelzőrendszeri tagok minden esetben kaptak visszajelzést a megtett jelzéseik kapcsán.
* Szolgálat és a központ által összehívott esetmegbeszéléseken a legtöbbször jelen voltak az érintett jelzőrendszeri tagok.
* A Szolgálattal való munkakapcsolatot kiválóra értékelték a jelzőrendszer tagjai, melyet a Szolgálat is meg tud erősíteni. A szakmai kommunikáció érdekében az írásos kapcsolattartáson kívül számos telefonos megbeszélés és személyes találkozás történik. Egy általános iskola kérte a Szolgálatot, hogy a jelzésekre tett írásos válaszadás mellett telefonon is történjen megbeszélés.

2019 szeptemberétől kötelező az óvodai iskolai szociális segítő tevékenység biztosítása minden oktatási intézményben. Ezzel vélhetően a jelzőrendszer is hatékonyabban tud majd működni, ugyanis az érintett kollégáknak delegáló lapot kell küldeniük a szolgálatok felé a diákokkal kapcsolatos problémákról.

**03.26** - Téma: Helyi mentálhigiénés együttműködés a gyermekek és fiatalok érdekében. A „Gyerek és ifjúságpszichiátriai, addiktológiai és mentálhigiénés ellátórendszer infrastrukturális feltételeinek fejlesztése” c. kiemelt projekt bemutatkozó rendezvénye.

A megbeszélést megnyitotta Domonyi László polgármester, majd felvezette Szomor Máté családgondozó és Hajdu Julianna intézményvezető.

dr. Koós Tamás bemutatta a projekt részleteit, a már megvalósult és megvalósítani kívánt elemeket. Szegeden új intézet épül az érintett gyermekek ellátása érdekében, illetve szülői, támogatói csoportokat is létrehoznak. Járásonként, városonként mentálhigiénés teameket szerveznek, ebben Kiskőrös mintaként szolgál, ugyanis helyben már megalakult a team. Az előadásban részletes bemutatása történt a projektnek.

**09.17.** – Téma: Az óvodai- iskolai szociális segítés aktualitásai a tanév kezdete tekintetében.

A megbeszélést felvezette Szomor Máté családgondozó. Az 2018. évi iskolai, óvodai szociális segítés tematikájú megbeszélés sikeressége miatt idén is hasznos tartotta a Szolgálat egy kötetlenebb, mégis a szakmai dilemmákra, együttműködési sajátosságokra, közös problémákra fókuszáló megbeszélést tartani.

A szolgáltatás vezetője, Bozó-Kutyifa Eszter mesélt eddigi tapasztalataikról, illetve a szeptembertől szélesebb körben kötelező jellegű szolgáltatást mutatta be. Az új kollégák és ellátási területük bemutatás is megtörtént. Minden munkatársnak egyéni fogadóóráik lesznek az intézményekben, az itt feltárt esetekkel kapcsolatban küldenek a Szolgálat felé delegáló/jelző lapokat. Ezeket a Szolgálat jelzésként kezeli, választ is küld a munkatársaknak. A segítő nem végez hosszantartó esetkezelést, amennyiben egy-két beszélgetéssel nem oldódik meg a probléma a diákkal kapcsolatban, delegálja a Szolgálat felé.

**10.01.** – Téma: Tisztasági vizsgálat – az egészségügyi és a gyermekjóléti ellátórendszer feladatai, hatásköre, törvényi szabályozás

A megbeszélést Szomor Máté családgondozó vezette fel. A témában Szentgyörgyi-Balogh Eszter a BKMK Kalocsai Járási Hivatal Népegészségügyi Intézetének munkatársa tartott előadást.

Az előadó a 2012. évi EPINFO kiskönyv alapján ismertette a problémával kapcsolatos törvényi szabályozást. Ismertette a védőnői szolgálat feladatát részletesen. Szó esett egy családról, melyben a gyermekek fejtetvessége évek óta visszatérő probléma. Ismét felhívta mindenki figyelmét, hogy teljesítse munkaköri kötelességét és jelezzen, ha fejtetvességet észlel. A védőnőknek kötelességük egy idő után az intézményben lekezelni a gyermek haját. Felhívta a figyelmet az egységes álláspont képviseletére, a problémás családok felé rendszeresen kell jelezni a problémát, segíteni annak megszüntetésében.

**11.12.** - Téma: Fiatalkori bűnözés tendenciájának alakulása – adatok a 2019-es év tükrében

A megbeszélést felvezette Szomor Máté családgondozó, köszöntette a megjelenteket.

Dr. Kuti Erika a Kiskőrösi Rendőrkapitányság munkatársa tartott előadást. Prezentációjába az előző évekhez képest megjelenő újabb, illetve megszokott tendenciákról tett említést, a felvetődő kérdésekre választ adott.

A továbbiakban kötetlen szakmai diskurzus folyt aktuális esetekről melyek érintik a jelzőrendszer több tagját, illetve Kuti Erika rendőrségi, eljárási ügymeneteket ismertetett melyek a hallgatóságnak szakmai háttérinformációt adott.

**12.10.** – Téma: Aktualitások, kérdések, a következő évben várható jogszabályi változások.

A megbeszélést felvezette Szomor Máté családgondozó. A megbeszélés témájának keretében Péczkáné Hegedűs Mária a Család-és Gyermekjóléti Központ vezetője megemlítette, hogy az idei jogszabály változások értelmében:

* a család és gyermekjóléti központnak minden oktatási intézményben biztosítania kell azt óvodai, iskolai segítő tevékenységet
* kapcsolattartási, láthatási ügyekben érintett szülők esetében a szülőket mindig a bejelentett lakhelyük szerinti család- és gyermekjóléti közpon,t illetve szolgálat kell, hogy gondozza
* köszöni a segítő tevékenységet a kapcsolattartásban érintett családok kapcsán. A láthatások miatt sok munkájuk, nehézségük akad, de az együttműködés segítés számukra
* változás történt a szociális diagnózisok tekintetében: most már pedagógusok is javasolhatják a diagnózis elkészítését, nem csak a szolgálat munkatársai

Mentálhigiénés Team


2019-ben megalakult Kiskőrösön a **Mentálhigiénés Team,** melynek a célja a helyi szakemberek élő együttműködésének elősegítése, a már meglévő szociális háló erősítése. A Szolgálat is minden alkalommal képviseltette magát.

A Szolgálat működése során a településen jó együttműködést tart fenn egyrészt a helyi ellátórendszerrel, a gyermekvédelmi rendszerrel, másrészt a lakossággal, ügyfelekkel, akik bizalommal fordulnak Szolgálathoz segítségért, információért, támogatásért.

**Család- és Gyermekjóléti Központ**

Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család- és Gyermekjóléti Központ.

A központ Kiskőrösi Járáshoz tartozó 15 település területén biztosítja az ellátást.

******

***A család és gyermekjóléti központ feladatai***

A gyermekjóléti szolgáltatás olyan, a gyermek érdekeit védő speciális személyes szolgáltatás, mely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, a családból kiemelt gyermek visszahelyezését.

A család- és gyermekjóléti központ (továbbiakban: központ) a gyermek családban nevelkedése, a veszélyeztetettség megelőzése, megszüntetése érdekében a szükségleteknek megfelelő egyéni és csoportos speciális szolgáltatásokat, programokat nyújt.

Csoportos és közösségi programokat a 2019-es évben pályázati forrásnak köszönhetően a megszokottól többször valósított meg a központ, a pályázatba bevont települések oktatási/nevelési intézményei részére.

Speciális szolgáltatások:

* Készenléti szolgálat,
* Kapcsolattartási ügyelet,
* Kórházi szociális munka, (együttműködési megállapodás, mert a járásban nincs kórház)
* Jogi tanácsadás – heti 2 órában
* Pszichológiai tanácsadás havi 20 órában
* Óvodai és iskolai szociális segítő tevékenység
* Szociális diagnózis felvétele

A központ az illetékességi területén lévő szolgálatok részére havi rendszerességgel szakmai támogatásként **esetmegbeszéléseket** hív össze, illetve igény szerint konzultációkat biztosít. 2019 évben minden hónap második keddjén 13.00 órakor esetmegbeszéléseket tartottak.

A központban dolgozó esetmenedzserek egyik fő feladata a gyermekek védelmére irányuló **hatósági intézkedésekhez kapcsolódó tevékenység**.

Hatósági intézkedéshez kapcsolódó tevékenységet az alábbi táblázat mutatja be:

|  |  |  |
| --- | --- | --- |
| Tevékenység  megnevezése | Tevékenységek száma | Érintett személyek |
|  |  |  |
| Szociális segítő tevékenység | 635 | 586 |
| Esetkonferencián részvétel | 112 | 73 |
| Első védelembevételi tárgyaláson részvétel | 78 | 66 |
| Felülvizsgálati tárgyalás nevelésbe vétel esetén | 65 | 92 |
| Felülvizsgálati tárgyalás védelembevétel esetén | 184 | 197 |
| Elhelyezési értekezleten, tárgy. részvétel | 10 | 15 |
| Családlátogatás | 3700 | 635 |
| Környezettanulmány készítésében közreműködés | 8 | 16 |
| Önálló környezettanulmány készítése | 248 | 208 |

***Szakmai tevékenység:***

Kialakult a fogadóórák rendje, így mindig meghatározott időben tudja a központ esetmenedzsere a településeken a kliensekkel/ügyfelekkel a kapcsolatot tartani. A fogadóórák kialakításánál a folyamatosan érkező visszajelzéseket vették figyelembe. 2019 évben változás nem történt.

Az óvodai és iskolai szociális segítők részére is meghatározásra kerültek a fogadóórák, melyről az oktatási/nevelési intézmények tájékoztatása megtörtént, és kifüggesztésre került minden intézményben.

A keddi zárt napok minden délelőttjén team megbeszélést (munkaértekezlet a központ munkatársai részére) tartanak, ahol a felmerült nehézségek, illetve a kialakított gyakorlatok, a szükséges módosítások, elakadások kerülnek megbeszélésre.

**Hatóságközeli tevékenykedések**

A járás településein az alábbiak szerint alakult a védelembe vett, az ideiglenes hatállyal elhelyezett, nevelésbe vett gyermekek száma. Ezek a számok a **véglegesített határozattal** érintett kiskorúak adatai. Ettől magasabb számban jelennek meg a központ látókörében azok az esetek - például a speciális szolgáltatások vonatkozásában, illetve olyan hatósági megkeresés kapcsán, ahol a gyermek veszélyeztetettségéről érkezik információ, a jelzések alapján családlátogatások, környezettanulmányok elvégzése, jelzőrendszeri tagokkal való esetkonzultációk alapján – amikor a hatósági intézkedés nem válik szükségessé.

|  |  |  |  |  |
| --- | --- | --- | --- | --- |
|  | **Védelembevétel** | **Ideiglenes hat. elh.** | **Nevelésbe vétel** | **Nyilvántartott** |
| **Akasztó** | **16** |  | **9** |  |
| **Bócsa** | **7** |  |  |  |
| **Császártöltés** | **9** |  | **7** |  |
| **Csengőd** | **27** |  | **35** |  |
| **Fülöpszállás** | **14** |  | **24** |  |
| **Imrehegy** | **6** |  | **2** |  |
| **Izsák** | **62** | **4** | **28** |  |
| **Kaskantyú** | **1** |  | **7** |  |
| **Kecel** | **47** |  | **8** |  |
| **Kiskőrös** | **56** | **6** | **25** |  |
| **Páhi** | **6** | **1** | **2** |  |
| **Soltszentimre** | **13** |  | **1** |  |
| **Soltvadkert** | **37** | **3** | **23** |  |
| **Tabdi** |  |  | **4** |  |
| **Tázlár** | **9** |  | **2** |  |

2019-ben a központ hatósági intézkedésekre az alábbiak szerint tett javaslatokat:

* Védelembevétel: 174 eset
* Megelőző pártfogás: 7 eset
* Ideiglenes elhelyezés: 7 eset
* Nevelésbe vétel 34 eset
* Családbafogadás: 39 eset
* Harmadik személynél elhelyezés: nem történt

Ezek az adatok nem tartalmazzák a felülvizsgálattal érintett gyerekek ügyeit, akiknél fenntartást javasoltak az esetmenedzserek.

2019. évben 635 gyermek került a Család- és Gyermekjóléti Központ nyilvántartásába, mely 289 családot érintett.

Elsődlegesen hozott Fő probléma mellett még megjelent

probléma

Nevelési probléma 51 232

Szülők család életvitele 146 412

Családi konfliktus 71 179

Szülők betegsége 3 15

Családon belüli bántalmazás fizikai 23 31

Családon belüli bántalmazás lelki 9 15

Családon belüli bántalmazás szexuális 5 5

Elhanyagolás fizikai 182 210

Elhanyagolás lelki 12 93

Egyéb személyek általi veszélyezt. 0 12

Iskolai kirekesztés, erőszak 0 3

Kortárs csoport negatív hatása 2 28

Elégtelen lakáskörülmények 3 75

Kilakoltatás veszélye 0 0

Munkanélküliség 0 5

Gyermekintézménybe való

beilleszkedési nehézség 20 103

Drogfogyasztás 0 1

Alkoholfogyasztás 0 7

Játékszenvedély 0 0

Csavargás 1 19

Tankötelezettség elmulasztása 47 180

Egyéb 40 54

Tartós betegség 1 1

Fogyatékosság 1 15

magatartás/tanulási zavar 12 320

Anyagiak 8 429

**Jelzőrendszer működtetése**

A Család- és Gyermekjóléti Központban jelzőrendszeri tanácsadó alkalmazása biztosított, aki feladatellátása során az alábbi tevékenységeket látja el:

* A járás területén működő jelzőrendszerek munkájának koordinálása. A jelzőrendszer folyamatos és zökkenőmentes működtetése és az együttműködés biztosítása
* Szakmai támogatás nyújtása különösen az éves szakmai tanácskozás szervezéséhez. Az éves jelzőrendszeri intézkedési tervek elkészítéséhez és összehangoláshoz segítségnyújtás.
* A települések jelzőrendszeri felelősei által készített intézkedési tervek összegyűjtése, elemzése, és ezek alapján a járásra vonatkozó értékelés elkészítése, összegzése.
* 2019. évben a kompetenciahatárok, az adatvédelmi, illetékességi problémák kerültek előtérbe, melyek kapcsán a családsegítő kollégák számára tájékoztatásnyújtás.
* Jelzőrendszerek működésével kapcsolatos megbeszélések a járás településein megtörténtek. Az esetmegbeszéléseket, szakmaközi alkalmakat, esetkonferenciákat és minden találkozást kihasználják többek között arra is, hogy a jelzőrendszer működéséről, aktualitásokról, változásokról beszéljenek.
* Emellett a szakmai egységvezető minden jogszabályi és egyéb módosulásról, frissített joganyagról haladéktalanul elektronikus formában is tájékoztatja a szolgálatokat a közös levelezőlistán.
* Az Országos Kríziskezelő és Információs Telefonszolgálat telefonszáma kifüggesztésre került mind a Család- és Gyermekjóléti Központban, mind pedig a járáshoz tartozó Család- és Gyermekjóléti Szolgálatoknál egyaránt.

Heti jelzések az alábbiak szerint érkeztek:

|  |  |  |  |
| --- | --- | --- | --- |
| Jelzések száma települések szerint | gyermek | felnőtt | összesen |
| **Akasztó** | 44 | 4 | 48 |
| **Bócsa** | 8 | 1 | 9 |
| **Császártöltés** | 16 | 23 | 39 |
| **Csengőd** | 30 | 3 | 33 |
| **Fülöpszállás** | 54 | 3 | 57 |
| **Imrehegy** | 3 | 0 | 3 |
| **Izsák** | 44 | 14 | 58 |
| **Kaskantyú** | 6 | 1 | 7 |
| **Kecel** | 141 | 3 | 144 |
| **Kiskőrös** | 62 | 3 | 68 |
| **Páhi** | 19 | 0 | 19 |
| **Soltszentimre** | 33 | 1 | 34 |
| **Soltvadkert** | 7 | 15 | 22 |
| **Tabdi** | 13 | 2 | 15 |
| **Tázlár** | 54 | 8 | 62 |

Az eddig beérkezett adatok alapján továbbra is az *oktatási-nevelési intézményektől* érkezik a legtöbb jelzés, 2019 évben 328 alkalommal. Kiugróan magas a Kecel település általános iskolájából érkező jelzés. Oka lehet, hogy az adott családokban nem érték a tanulás, nincs olyan szülői minta, motiválás, amely a gyermeket a tanulásra, iskolába járásra ösztönözné.

Az előző évekhez képest emelkedett az állampolgári jelzések száma, 72 esetben kaptak jelzést. Az egészségügyi szolgáltatóktól érkezett jelzés szám 2019-ben 66 alkalom, melyből 47 esetben a védőnők tették meg jelzéseiket. A jelzések okai között szerepelt: kiskorú várandóssága, magzati veszélyeztetettség, tetűfertőzöttség, elhanyagolások, higiénés problémák

Az előző évekhez viszonyítottan megemelkedett a szociális szolgáltatóktól kapott jelzések, melynek oka, hogy az óvodai és iskolai szociális segítők rendszeresen jeleznek/delegálnak a szolgálatok felé.

Rendőrségi jelzéseket leginkább a járásszékhelyen lakókkal kapcsolatosan továbbítanak. Jellemző a garázdaság, eltűnés, családi konfliktus, szökés, hozzátartozók közötti erőszak. A rendőrségi jelzések száma stagnál.

2019. évben 5 alkalommal jelzett bíróság, ügyészség. Egy alkalommal összeférhetetlenség miatt más település családsegítőjét rendelték ki a szociális segítő munka elvégzésére.

A heti jelentések adatai rámutatnak az egyes települések jelzőrendszeri jellegzetességeire, problémáira, aktív és passzív tagjaira. A Kiskőrösi járáshoz tartozó településeken alapvetően jól működik a jelzőrendszer, az egyes esetek kapcsán érintett szakemberek megbeszéléseken, esetkonzultációkon, esetkonferenciákon, szakmaközi megbeszéléseken és egyéb alkalmakon részt vesznek, tapasztalataikat írásban megküldik a szolgálatok számára.

A jelzőrendszer hatékonysága mindig függ a személyközi kapcsolatok milyenségétől, annak megléte, illetve hiánya jelentősen befolyásolja a munkát.

**Óvodai és iskolai szociális segítő tevékeny**

A 2019/2020-as nevelési évben tovább folytatódott az óvodai és iskolai szociális segítő tevékenység, 2018. szeptember 1-t követően kötelező feladatellátás keretében. 2019. januárjában 7 segítő kezdte meg tevékenyen a munkát, 6 segítő teljes-, 1 segítő részmunkaidőben a Kiskőrös Járás 15 településén, mely 55 telephelyet foglal magába.

Az intézményekben dolgozó óvodai és iskolai szociális segítők a törvényi előírásoknak eleget téve egyéni, csoportos és közösségi tevékenységet folytattak a települések óvodáiban és iskoláiban. Azonban a segítők tevékenységét nem lehet általánosítani, intézményi, valamint területi sajátosságként lehet értelmezni.

A legtöbb intézmény szívesen fogadta az óvodai és iskolai szociális segítőket, azonban nem indult mindenhol zökkenőmentesen az új státusz bevezetése. Az intézmények fontosnak tartották a kollégáik, gyermekek, szüleik tájékoztatását, így a segítőknek a legtöbb helyen volt lehetőségük tantestületi/nevelőtestületi/szülői értekezleteken, valamint diákönkormányzati üléseken, osztályfőnöki órákon bemutatkozni. Ennek ellenére minden segítő szükségét érezte annak is, hogy személyesen ismerkedjenek meg a diákokkal, szülőkkel, pedagógusokkal.

A segítők előnyként érzékelték, hogy az új feladatellátás a Család- és Gyermekjóléti Központ feladatai közé tartozik. Ezt azzal indokolták, hogy ezáltal nagyobb szakmai autonómia biztosított számukra, nem érzik magukat kiszolgáltatott helyzetben, nagyobb bizalmat éreznek, külső szakemberként más megvilágításba tudnak helyezni egy problémát, nem vádolhatók elfogultsággal, és ami talán a legfontosabb, az intézményvezetővel mellérendelt viszonyban érzik magukat. Ez a járás legtöbb településénél érzékelhető volt, az idő múlásával pedig megismerték a segítő tevékenységet, még inkább elfogadták, sőt, az új tanévben egyre többen keresték az igénybe vehető szolgáltatást.

|  |  |  |  |  |
| --- | --- | --- | --- | --- |
| Település | Érintett gyermek | Összes alkalom | Csoportos tev./alk. | Közösségi tev., alkalom/gyermek |
| Soltvadkert | 53 | 136 |  |  |
| Izsák | 78 | 187 |  |  |
| Kiskőrös | 86 | 140 | 19 csop./24 alkalom |  |
| Tázlár | 20 | 31 |  |  |
| Kaskantyú | 5 | 11 |  |  |
| Kecel | 59 | 105 | 11 csop./  27 alkalom | 1/30 gyermek (nyári tábor) |
| Imrehegy | 11 | 13 |  |  |
| Császártöltés | 21 | 22 |  | 1/35 gyermek (nyári tábor) |
| Fülöpszállás | 15 | 17 |  | 1/45 gyermek (nyári tábor) |
| Akasztó | 14 | 17 |  |  |
| Csengőd | 18 | 21 |  |  |
| Tabdi | 3 | 6 |  |  |
| Páhi | 10 | 18 | 1 csop/1 alkalom (12 fő) | 1/36 gyermek (nyári tábor) |
| Soltszentimre | 8 | 10 |  | 1/28 gyermek (nyári tábor) |
| Bócsa | 1 | 1 |  |  |
|  | = 402 gyermek | = 735 alkalom |  |  |

Az alábbi problématípusok jelentek meg:

* Anyagi 4
* Gyermeknevelési 17
* Gyermekintézménybe való beilleszkedési nehézség: 66
* Magatartás, teljesítményzavar 409
* Gyermek életviteli problémái 56
* Család életvitele 146
* Elhanyagolás 32
* Bántalmazás 1
* Egyéb 48

Az intézmények igénye eltérő, a járásban van olyan iskola, ahova 540 tanuló jár, és van olyan település is, ahol az összes diák 23 fő. Ez a számszaki adat már magában hordozza, hogy teljesen máshol van a segítő az intézményi hierarchiában a különböző tanulólétszámú intézmények esetében. Az alacsonyabb diáklétszámmal rendelkező iskolákban elsősorban az egyéni beszélgetéseknek van prioritásuk, míg azokban az intézményekben, ahol több diák jár inkább a csoportos foglalkozás a hangsúlyosabb.

***Szociális diagnózis***

2018. január 01-től kötelező feladatellátás a szociális diagnózis felvétele. A Család- és Gyermekjóléti Központban a szociális diagnózist felvevő esetmenedzser részt vett az EFOP-1.9.4.-VEKOP-16-2016-00001 projektben, melynek keretében „diagnózis felvétel 16 hónapos próbaidőszaka” 2017.09.01. és 2018.12.31. között zajlott.

Diagnózis elkészítésében az ügyfélnek részt kell venni, nélküle a diagnózis nem készíthető el. Három alkalom áll rendelkezésére a diagnosztának, hogy minden, az ügyben releváns információt beszerezzen az ügyféltől. Az első találkozástól számított 30 napon belül a diagnózisnak el kell készülnie. Nem mindegyik diagnózis került felvételre, melynek oka az ügyfél együttműködésének hiánya.

* A szociális diagnózis elkészítése során a feladat:

1. az igénylő, valamint családja helyzetének megismerése, szükségletei meglétének

vagy hiányának, valamint jogosultságának megállapítása,

1. a megfelelő szolgáltatások és szolgáltatási elemek megállapítása,
2. az igénylő tájékoztatása a számára szükséges szolgáltatások elérhetőségéről vagy hiányáról, szükség esetén segítségnyújtás a szolgáltatóval történő kapcsolatfelvételben. (Szociális diagnózis felvételét 15 munkanapon belül el kell készíteni,ez gyakran nehézséget okoz a településekre való kiutazás miatt pl.:tömegközlekedés hiánya)

* A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet 30. § (4) bekezdése értelmében a járás területén elérhető szociális szolgáltatások, gyermekjóléti alapellátások, egészségügyi, munkaerőpiaci, karitatív és egyéb szolgáltatások palettájának elkészítése és az aktualizálás feladat. Az adatok begyűjtése folyamatos.

2019. évi részadatok szociális diagnózis kérő lap vonatkozásában:

|  |  |  |  |
| --- | --- | --- | --- |
| Település | Lakosságszám | 2018 | 2019 |
| Tabdi | 1076 | 0 | 0 |
| Bócsa | 1917 | 2 | 3 |
| Tázlár | 1742 | 1 | 1 |
| Imrehegy | 686 | 1 | 1 |
| Kiskőrös | 14239 | 1 | 2 |
| Csengőd | 2153 | 1 | 2 |
| Kaskantyú | 1000 | 1 | 1 |
| Kecel | 8625 | 4 | 7 |
| Fülöpszállás | 2367 | 5 | 4 |
| Császártöltés | 2326 | 6 | 3 |
| Páhi | 1196 | 7 | 3 |
| Soltszentimre | 1298 | 10 | 3 |
| Akasztó | 3344 | 11 | 11 |
| Izsák | 5930 | 12 | 11 |
| Soltvadkert | 7525 | 15 | 8 |
| Meghiúsult | 54807 | 15 | 3 |

A szociális diagnózis felvétele önkéntes, amennyiben két alkalommal nem jelenik meg a kliens, akkor meghiúsultként kerül nyilvántartásra. A diagnózis felvétele esetén a Család- és Gyermekjóléti Központ számára fontos elem, hogy az igénylőnek az utazás ne jelentsen anyagi terhet, a helyszínre a diagnoszta utazik.

A jogosultsági feltételek fennállása esetén a szociális diagnózis kötelezi a szociális és gyermekjóléti szolgáltatókat és intézményeket a szolgáltatásra vonatkozó igények nyilvántartásba vételére.

Semmilyen szolgáltatásnak nem feltétele, hogy a klienssel szociális diagnózis készüljön.

***Prevenciós programok, rendezvények***

2019-es évben a pályázati programok megvalósításában aktívan részt vettek a központ esetmenedzserei, mint szakmai megvalósítók. A programok nem csak gyermekek számára valósultak meg, hanem felnőtteket, szülőket is megszólítottak.

***Húsvéti ünnepváró alkalom***

A Petőfi Sándor Városi Könyvtárral évek óta hagyomány, hogy a nevezetes ünnepek előtt gyermekek részére kézműves foglalkozást tartanak. Ünnepekre hangolódnak, ajándéktárgyakat készítenek a gyerekek, de sokszor egy-egy technika begyakorlása kerül a gyermekeknél fókuszba. Egyre inkább megjelennek a gyermekek mellett a szülők, akik maguk is alkotni kezdenek. A program népszerű, nagy létszámmal jelentek meg a gyermekek és a felnőttek egyaránt.

„***ZSEBI” – Projekt***

Évek óta kapcsolatban áll a központ a Kiskőrösi Rendőrkapitánysággal, és ennek az együttműködésnek az egyik eleme a Zsebi projekt, ahol az óvodáskorú gyermekeket célozzák meg preventív foglalkozással.

Fontos, hogy az óvodás korosztály az életkorának megfelelő tájékoztatást kapjon a veszélyekről, ezeket hogyan lehet megelőzni, illetve arról, hogy a kialakult veszélyhelyzetben mi az adekvát viselkedés. Ez egy olyan alkalom, amikor személyes találkoznak a segítő foglalkozásúakkal.

***Egészséges Élet - Biztonságos Internet***

Az Izsáki Táncsics Mihály Általános Iskola felső tagozatos tanulói számára megrendezett programon vettek részt a központ dolgozói, amely a Kiskőrösi Rendőrkapitányság, az Izsáki Rendőrörs és a Védőnői Szolgálattal közösen megszervezett program volt.

Cél a prevenció, ismeretterjesztés annak érdekében, hogy a gyermekekre leselkedő veszélyekre időben hívják fel a figyelmet. A Család- és Gyermekjóléti Központ a biztonságos internettel kapcsolatos filmet mutatott be, melyet a gyermekekkel együtt elemeztek ki.

***„Nyár veszélyei” program”***

A Kiskőrösi járás minden településén az általános iskolásokat felkeresték, és interaktív előadás keretében tartottak foglalkozásokat a központ családgondozói. Célja a programnak, az volt, felhívják a figyelmet arra, hogy a nyári szünetben is érvényesek azok a szabályok, melyek a tanévben is sokszor elhangzottak. Kiemelt figyelmet kap a kerékpáros közlekedés, a nyári fürdőzés, a hőséggel kapcsolatos elővigyázatos teendők és az idegenekkel kapcsolatos figyelmeztetések.

***„RO-MA-NO”***

Az esélyegyenőséget megcélozva a rendőrséggel közös program a RO-MA-NO, melyet az Egységes Módszertani Intézmény Általános Iskolájában tartottak az alsós és a felsős gyermekeknek egyaránt. Ezek a gyermekek valamilyen nehézséggel küzdenek, vagy valamilyen fogyatékkal élnek. Kreatív kézműves foglalkozás során beszélgettek a gyermekekkel. Tanácsadás, információnyújtás eleme a programnak, de leginkább az a fontos, hogy a közös tevékenykedés közben kötetlen beszélgetések alakuljanak ki, az iskola működési keretein belül egymás kreativítását, fantáziáját, ügyességét is ismerjék meg, lássák meg.

***Gyermekkarácsony***

Kiskőrös Város gyermekei számára megszervezték a városi gyermekkarácsonyt, ahol vidám, mókás, gyermekszínházat nézhettek meg a gyermekek. A cél a hátrányos helyzetű gyermekek részére történő meglepetés. Az általános iskolai pedagógusok segítettek abban, hogy a megfelelő célcsoport kiválasztásra kerüljön, olyformán, hogy azt senki ne stigmatizációként élje meg. A gyermekkarácsony alkalmából kis vendéglátással, és csokoládéval ajándékozták meg a résztvevő gyermekeket.

***Karácsonyi ünnepváró***

Hagyományosan a Petőfi Sándor Városi Könyvtárral közösen a karácsonyi ünnepek előtt kreatív foglalkozást szerveztek. Cél, hogy a gyermekek számára új technikák segítségével saját maguk számára, de akár ajándékkészítés céljából kedves tárgyat készíthessenek. Nem csak a karácsonyi díszek, dekorációt elkészítése adja meg ennek a programnak a fontosságát, hanem az is, hogy sok gyermek valamelyik szülőjével érkezik, és a közös munka élménye a családi kohézió megerősítésében nagy szerepet játszik. Sok gyermek már régi ismerősként érkezik, de mindig vannak új és új arcok is.

***Tanulságos mese***

A pályázati program keretében, az óvodásoknak bábelőadást mutattak be. Minden olyan óvodába elvittük az előadást, amely az előző évben nem vett részt a programban, így minden településen Kiskőrös járásban bemutatásra került a rövid mese, melyet a gyermekek kitörő örömmel fogadtak.

**A gyermekek napközbeni ellátásának, gyermekek átmeneti gondozásának biztosítása**

## A gyermekek napközbeni ellátásának biztosítása a városban bölcsődében, óvodában, iskolai napköziben és családi bölcsődében történik.

A **bölcsőde**i ellátást az önkormányzat által fenntartott Egészségügyi, Gyermekjóléti és Szociális Intézmény keretében működő bölcsőde biztosítja 46 férőhelyen, 4 bölcsődei csoportban, 100 %-os a kihasználtsággal.

Egy bölcsődei csoportban –egészséges gyermek esetén – **legfeljebb 12 gyermek gondozható.** Amennyiben a bölcsődei csoportban valamennyi gyermek betöltötte a második életévét, legfeljebb 14 gyermek nevelhető, gondozható.

**2019/2020.** nevelési évre **48** szülő nyújtott be bölcsődei elhelyezés iránt kérelmet, ebből **11** gyermek férőhely hiány miatt várólistára került. Kiskőrösi lakcím hiánya miatt 2 elutasított kérelem volt.

A bölcsődét **2019**. év folyamán: **63** gyermek vette igénybe, ebből óvodai nevelésbe távozott **36** gyermek.

**2019.** évben újként felvett gyermekek száma: **40 fő**.

**2019.** évben a jelzőrendszer nem javasolta gyermek felvételét.

Kiskőrös Város Önkormányzata 10 bölcsődei férőhely biztosítására 2019. évben ellátási szerződést kötött a Tarkabarka Családi Napközi Egyesülettel.

Az egyesület fenntartásában a Tarkabarka Családi Bölcsőde Hálózat keretében a 6200 Kiskőrös, Szarvas utca 1. szám alatt működő

* Kisvakond Családi Bölcsőde és a
* Micimackó Családi Bölcsőde 5-5 engedélyezett férőhelyszámmal biztosítja az Egészségügyi, Gyermekjóléti és Szociális Intézmény bölcsődei férőhelyein túl a bölcsődei ellátást

A Kisvakond Családi Bölcsődében az 1-3 év közötti korosztály, a Micimackó Családi Bölcsődében a 1,5-3 év közötti korosztály számára tudja az egyesület az ellátást 2019. szeptember 1. napjától 2021. augusztus 31. napjáig biztosítani.

2019. évben egy gyermek ellátását biztosította a Tarkabarka Családi Napközi Egyesület az ellátási szerződés alapján. A várólistára került gyermekek szülei ezzel a lehetőséggel nem kívántak élni.

Az önkormányzat által fenntartott Kiskőrösi Óvodák keretében öt tagóvoda működik. 2019. évben 92 gyermeket írattak be először az **óvodák**ba, összesen 366 gyermek részesül óvodai ellátásban. A Kiskőrösi Evangélikus Iskola Harangvirág Óvodájába 2019. évben 34 gyermeket írattak be először és összesen 124 gyermek részesült az ellátásban.

A Kiskőrösi Bem József Általános Iskolában 548 gyermek tanult, akik közül 254 fő részesült **napközis ellátásban**.

Kiskőrösi Evangélikus Iskola Petőfi Sándor Általános Iskolájában 571 gyermek tanult, akik közül átlagosan 256 gyermek részesült napközis ellátásban.

A Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola, Készségfejlesztő Speciális Szakiskolában 2019. évben 136 gyermekkel foglalkoztak, akik közül óvodás 21 gyermek, általános iskolás 87 fő, készségfejlesztő szakiskolás 26 fő, fejlesztő-nevelés oktatásban 2 fő részesült.

A gyermekek napközbeni ellátásának biztosítására más típusú ellátásként **családi bölcsőde** igénybevételére is volt lehetőség városunkban. A családi bölcsőde olyan bölcsődei ellátást nyújtó szolgáltatás, amelyet a szolgáltatás nyújtója a saját otthonában, vagy más e célra kialakított helyiségben biztosít.

Városunkban öt családi bölcsőde működött 2018. évben 27 férőhellyel. A Tarkabarka Családi Napközi Egyesület fenntartásában 20 férőhelyen, a Csodabogyó Családi Bölcsőde fenntartásában 7 férőhelyen biztosították a szolgáltatást.

2019. évben gyermekek átmeneti gondozására nem került sor, gyermek helyettes szülőnél történő elhelyezése nem történt.

**4. Szakmai ellenőrzések tapasztalatai**

A Bács-Kiskun Megyei Kormányhivatal Gyámügyi és Igazságügyi Főosztály Szociális és Gyámügyi Osztály 2019. október 7. napján helyszíni hatósági ellenőrzést folytatott le az Egészségügyi, Gyermekjóléti és Szociális Intézmény által nyújtott **bölcsődei ellátásnál**. A BK/SZGYO/866-6/2019. számú jegyzőkönyvben az alábbiak szerint összegezte az ellenőrzés tapasztalatait:

„A hatósági ellenőrzés tapasztalatai alapján megállapítható, hogy a fenntartó gondoskodott a megfelelő személyi és tárgyi feltételek biztosításáról. Az elhelyezési feltételek, a kialakított környezet a helyszíni hatósági ellenőrzés időpontjában alapvetően megfelelt a jogszabályban foglalt elvárásoknak.

A jogszabályokban előírt fenntartói döntések, belső dokumentumok, iratminták a helyszínen rendelkezésre állnak, azonban foglalkozni kell a foglalkozást kizáró dokumentumok Gyvt. 10/A. § szerinti megújításáról.”

**5. Jövőre vonatkozó javaslatok**

A gyermekek védelme érdekében a jövőre vonatkozó céloknak, elképzeléseknek arra kell irányulniuk, hogy a város megfelelő környezeti feltételeket jelentsen a fiatal korosztály számára, ahol otthonosan érzik magukat, ahol kiszámíthatóak az életviszonyaik, ahol problémák esetén szakértő segítséget találnak azok megoldására és ahol felkészülhetnek a felelősen élő és cselekvő életükre. A város intézményei, szakemberei megadják ezt a lehetőséget a családok számára.

A Család- és Gyermekjóléti Szolgálat által működtetett észlelő- és jelzőrendszer tagjai évek óta hatékonyan vesznek részt a jelzőrendszer működésében, ezért továbbra is szükséges a szakemberek rendszeres kapcsolattartása. A kiskorúak veszélyeztetettségének időbeli felismeréséhez nélkülözhetetlen együttműködés, a szakemberek párbeszéde. Ennek az együttműködésnek köszönhető, hogy a problémák szinte azonnal ismertté válnak és a megoldásukban a saját területén mindenki részt vesz. Veszélyeztetettség esetén, illetve a preventív jellegű feladatok megoldására a gyermekvédelmi ellátások jelenlegi formában alkalmasak. A gyermekjóléti alapellátásokat az ellátottak igényeihez, szükségleteihez igazodóan továbbra is biztosítani kell.

**6. Bűnmegelőzési program**

Bűnmegelőzési program a településen nem készült.

**A gyermekkorú és fiatalkorú bűnelkövetők és az általuk elkövetett bűncselekmények számának alakulása Kiskőrös városban 2019. évben**:

A Kiskőrösi Rendőrkapitányság Bűnügyi Osztályának tájékoztatása szerint a Kiskőrösi Rendőrkapitányság illetékességi területén 2019. évben

* szabálysértést 8 fő fiatalkorú (tulajdon elleni – lopás és járművezetés eltiltás hatálya alatt) és 2 fő gyermekkorú (tulajdon elleni – lopás)
* bűncselekményt 6 fő fiatalkorú és 1 fő gyermekkorú (lopás, garázdaság)

követett el, melyekről a család- és gyermekjóléti szolgálatot minden esetben értesítették.

Általánosságban a 18 év alatti személyek által elkövetett bűncselekmények és szabálysértések vizsgálata alapján elmondható, hogy a gyermekkorú személyek többnyire alkalmi lopásokat követnek el, tulajdon elleni szabálysértéseket (üzletekből édesség, csokoládé, tisztálkodó szerek, iskolaszerek, játékok). Fiatalkorúaknál gyakori a kortáscsoportban kialakult konfliktusaik kezelésének nehézsége. Többnyire erővel, verekedéssel oldják meg, ebből adódóak a testi sértések (többször súlyos testi sértés pl. orrcsonttörés) vagy garázdaságok. Utóbbi nem egyszer bűntetti alakzatban, mivel többen mennek együtt szórakozni, egymás védelmére kelnek és csoportosan elkövetetté (3 fő) válik.

**7. Civil szervezetek részvétele**

A gyermekeket érintő civil szerveződés nem alakult a városban.

**Kiskőrös, 2020. május 19.**

**Domonyi László sk.**

**polgármester**